ঠাকুরনগরে মতুয়াদের অনশন দশম দিনে, অসুস্থতা ও পারিবারিক কারণে ১৪ জন অনশন ভঙ্গ—মঞ্চে এখন ১০ প্রতিনিধি

উত্তর ২৪ পরগনা: ঠাকুরনগর (Thakurnagar) ঠাকুরবাড়িতে চলতে থাকা মতুয়াদের অনশন আন্দোলন আজ পৌঁছল দশম দিনে। শুরুতে বহু সদস্য যোগ দিলেও বিভিন্ন কারণে ১৪ জন অনশনকারীর অনশন ভঙ্গ করতে হয়েছে। এর মধ্যে রয়েছেন অল ইন্ডিয়া মতুয়া মহাসংঘের সম্পাদক সুকেশ চৌধুরীও। অনেকেই শারীরিক অসুস্থতা কিংবা পারিবারিক সমস্যার কথা জানিয়ে অনশন থেকে সরে দাঁড়িয়েছেন।

আরও পড়ুন: শিয়ালদহ ডিভিশনে রক্ষণাবেক্ষণের কাজ, একাধিক লোকাল ট্রেনের সময় বদল

বর্তমানে মঞ্চে আছেন রাজ্যসভার সাংসদ ও মতুয়া মহাসংঘের সংজ্ঞাধিপতি মমতা বালা ঠাকুরসহ ১০ জন অনশনকারী। তাঁদের বক্তব্য, আন্দোলনকে আরও বিস্তৃত পরিসরে নিয়ে যাওয়ার প্রস্তুতি চলছে।

জানা গেছে, আগামীকাল ১৫ নভেম্বর বিকেলে বিভিন্ন সংগঠনের সঙ্গে মতুয়া মহাসংঘের বৈঠক বসবে। সেই বৈঠকের পরেই ভবিষ্যৎ কর্মসূচি নির্ধারণ হবে। মতুয়া প্রতিনিধিদের দাবি, আন্দোলনকে দিল্লিতে পৌঁছে দেওয়ার পরিকল্পনা চলছে, সে কারণে আন্দোলনের ধরনে কিছু পরিবর্তনও আনা হচ্ছে।